Asia C-141/08 P

Foshan Shunde Yongjian Housewares & Hardware Co. Ltd

vastaan

Euroopan unionin neuvosto

”Muutoksenhaku — Kauppapolitiikka — Polkumyynti — Kiinasta peräisin olevien silityslautojen tuonti — Asetus (EY) N:o 384/96 — Asetuksen 2 artiklan 7 kohdan c alakohta ja 20 artiklan 4 ja 5 kohta — Markkinataloudessa toimivan yrityksen asema — Puolustautumisoikeudet — Polkumyyntitutkimus — Määräajat, jotka on myönnetty yrityksille huomautusten esittämistä varten”

Julkisasiamies E. Sharpstonin ratkaisuehdotus 14.5.2009 I ‐ 9151

Yhteisöjen tuomioistuimen tuomio (ensimmäinen jaosto) 1.10.2009 I ‐ 9177

Tuomion tiivistelmä

(Neuvoston asetuksen N:o 384/96. 2 artiklan 7 kohdan c alakohta)

Noudattaakseen polkumyynnistä annetun perusasetuksen N:o 384/96 20 artiklan 4 ja 5 kohtaa komission on silloin, kun se päättää korottaa polkumyyntitullia suhteessa ensimmäistä lopullista ilmoittamista koskevassa asiakirjassa esitettyyn polkumyyntitulliin, ilmoitettava siitä niille yrityksille, joita asia koskee, toimittamalla uuden lopullista ilmoittamista koskevan asiakirjan ja odotettava, että tämän artiklan 5 kohdassa tarkoitettu määräaika päättyy, ennen kuin se jättää neuvostolle lopullisia toimenpiteitä koskevan ehdotuksensa, varatakseen näille yrityksille mahdollisuuden esittää huomautuksensa. Tällainen tulkinta on sen systematiikan mukainen, johon kyseinen säännös liittyy, minkä lisäksi se on välttämätön myös siksi, että kyettäisiin takaamaan se, että niiden osapuolten, joita asia koskee, mahdollisesti esittämät huomautukset otetaan huomioon tosiasiallisesti ja puolueettomasti, koska pelkästään se, että ehdotus lopullisiksi toimenpiteiksi on jo jätetty neuvostolle, voi sellaisenaan vaikuttaa kyseisistä huomautuksista tehtäviin päätelmiin. Hankaluudet, joita toimielimille saattaa aiheutua polkumyynnistä annetussa perusasetuksessa N:o 384/96 säädettyjen määräaikojen noudattamisesta, eivät voi johtaa siihen, että kyseessä olevien yritysten puolustautumisoikeuksien suojaamiseksi säädettyjä määräaikoja ei noudateta. Toimielinten, etenkin komission, on nimenomaan otettava huomioon vaatimukset, joita perusasetuksella säädetyistä määräajoista aiheutuu, näiden yritysten puolustautumisoikeuksia samalla kunnioittaen. Polkumyynnistä annetun perusasetuksen N:o 384/96 20 artiklan 5 kohdassa säädetyn kymmenen päivän määräajan noudattamatta jättäminen voi kuitenkin johtaa riidanalaisen asetuksen kumoamiseen vain silloin, kun on mahdollista, että tämän sääntöjenvastaisuuden johdosta hallinnollisessa menettelyssä olisi voitu päätyä toisenlaiseen lopputulokseen, jolloin valittajan puolustautumisoikeuksiin olisi tosiasiallisesti vaikutettu. (ks. 74, 76, 78, 79 ja 81 kohta)

Puolustautumisoikeuksien kunnioittaminen missä tahansa menettelyssä, jota käydään tiettyä henkilöä vastaan ja joka voi päättyä tälle vastaiseen päätökseen, on yhteisön oikeuden perustavanlaatuinen periaate, jota on noudatettava, vaikka tästä menettelystä ei olisi annettu mitään määräyksiä. Tämä periaate edellyttää, että henkilöt, joille päätös on osoitettu ja joiden etuihin se merkittävästi vaikuttaa, annetaan tilaisuus ilmaista asianmukaisesti kantansa. Puolustautumisoikeuksien kunnioittamisella on ensiarvoisen tärkeä merkitys polkumyynnin vastaisissa menettelyissä. Kyseessä olevaa yritystä ei voida vaatia osoittamaan sellaisen komission päätöksen kumoamiseksi, jolla evätään markkinataloudessa toimivan yrityksen asema ja joka on tehty polkumyynnistä annetun perusasetuksen N:o 384/96 20 artiklan 5 kohdassa säädettyä määräaikaa noudattamatta, sitä, että komission päätös olisi ollut sisällöltään toisenlainen, vaan ainoastaan se, että tämä mahdollisuus ei ole täysin poissuljettu siitä syystä, että valittaja olisi kyennyt varmistamaan puolustuksensa paremmin ilman tätä menettelyllistä sääntöjenvastaisuutta. (ks. 83–85, 89, 91, 93 ja 94 kohta)